Amazon smider reklamer i dit køkken – og du kan ikke slippe af med dem

De fleste af os har efterhånden vænnet os til reklamer. Vi scroller forbi dem på sociale medier, klikker væk fra dem på YouTube og ignorerer dem i vores indbakke. Men hvad gør du, når reklamerne flytter ind i dit hjem – direkte på skærmen i køkkenet – og du ikke kan få dem væk?

Det spørgsmål stiller flere amerikanske techjournalister og frustrerede brugere nu, efter at Amazons Echo Show-skærme i stigende grad bombarderer brugerne med annoncer, der ikke kan slås fra. Og det har fået mange til at trække stikket – bogstaveligt talt.

Echo Show er Amazons svar på den smarte skærm – en slags digital assistent med touchskærm, der viser billeder, vejrudsigter, kalenderaftaler og små nyttige opdateringer fra Alexa. Mange bruger den som fotovisning i køkkenet eller stuen. Men den seneste tid er den rolige billedramme blevet forvandlet til en konstant reklamesøjle.

Forærer den væk gratis

“Jeg stod og skrællede æbler til min datter, da der pludselig dukkede en helsides annonce op for Dewalt boremaskiner – midt i vores feriebilleder,” skriver Engadgets techjournalist Amy Skorheim i en klumme, hvor hun åbent erklærer, at hun har slukket og opgivet sin Echo Show 15. “Hvis nogen vil have den, kan de hente den gratis.”

Kritikken retter sig ikke kun mod mængden af reklamer – men mod det faktum, at de ikke kan slås fra. Ifølge Amazon har reklamer “altid været en del af oplevelsen” på Echo Show, men det står klart, at frekvensen er steget markant det seneste års tid. Reddit-tråde og Amazons egne forums er fyldt med frustrerede brugere, der desperat forsøger at finde en indstilling, der fjerner reklamerne. Svaret? Den findes ikke.

Og det rammer ekstra hårdt, fordi man betaler for en Echo Show. Modsat Amazons Kindle-læsere, hvor man kan vælge en billigere version med reklamer, koster Echo Show fuld pris – og så får du alligevel reklamer smidt i hovedet.

Amazon forsvarer sig

Efter kritikken har Amazon svaret tilbage med et forsvar for reklamerne. “Echo Show-enheder er designet til at vise relevant indhold, såsom musik, vejr og tv-anbefalinger. Reklamer udgør kun en lille del af oplevelsen og hjælper kunderne med at opdage nye produkter,” lyder det fra selskabet, der tilføjer, at man kan “springe forbi” ved at swipe.

Men det beroliger ikke brugere, der føler sig narret til at invitere reklamer ind i hjemmet under dække af “smart home”-komfort og hyggelige billedslideshows.

Tip: Overvej alternativer som Google Nest Hub, der i skrivende stund stadig er fri for reklamer – i hvert fald indtil videre.

Amazon smider reklamer i dit køkken – og du kan ikke slippe af med dem