Amazon Echo-brugere mister vigtig privatlivsfunktion

Fra den 28. marts vil alt, du hvisker, råber eller småsnakker til din Amazon Echo, tage direkte turen op i Amazons sky. Tech-giganten fjerner nemlig muligheden for, at dine Alexa-kommandoer kan blive behandlet lokalt på din enhed. Det hele skal fremover sendes til Amazons servere. Det fortæller Ars Technica.

Årsagen? Amazon puster liv i deres nye betalte version af stemmeassistenten, Alexa+, der er spækket med generativ AI – og kræver adgang til mere data for at folde sig ud. I en e-mail til brugere med den nuværende “Send ikke mine optagelser”-indstilling aktiveret, slår selskabet fast, at optagelserne automatisk vil blive sendt til deres cloud fra slutningen af marts.

Amazon forsøger at pakke det ind med ord som “for at kunne udvide Alexas muligheder” og “for at beskytte dine data i vores sikre cloud”, men reelt set skærer de altså en vigtig privatlivsfunktion væk – selv for dem, der ikke har tænkt sig at abonnere på Alexa+.

Blandt de funktioner, som nu kræver lagring af dine stemmeoptagelser, er den forbedrede Voice ID, der kan genkende, hvem i husstanden der beder om vejrudsigten eller sætter yndlingsplaylisten på. Ulempen? Hvis du vælger fortsat ikke at gemme dine optagelser, siger du samtidig farvel til Voice ID.

Dårlige erfaringer …

Men er det så slemt? Ja, måske. Amazon har tidligere haft en plettet fortid, når det gælder håndtering af Alexa-data. Blandt andet blev det i 2023 afsløret, at virksomheden havde gemt børns Alexa-snak i årevis, hvilket udløste en bøde på 25 millioner dollars. I en sag fra 2019 kom det frem, at ansatte lyttede til op mod tusinde lydklip om dagen for at træne systemet.

Derudover har Alexa-optagelser været brugt i straffesager, og Amazon måtte i 2023 betale endnu en bøde, da ansatte angiveligt kunne tilgå private videooptagelser fra kunders Ring-kameraer.

Selskabet lover dog, at stemmekommandoer vil blive slettet automatisk efter behandling – med mindre du altså vælger, at de skal gemmes. Men uanset hvad, står Echo-brugere nu over for et valg mellem at give Amazon adgang til alle samtaler med Alexa – eller vinke farvel til visse nøglefunktioner.

Alt dette sker i takt med, at Amazon forsøger at genoplive Alexa-universet med Alexa+, som skal hive den engang så hypede stemmeassistent ud af røde tal og gøre den profitabel.

Amazon Echo-brugere mister vigtig privatlivsfunktion